Olavi Louhivuori Vossajazz-festivaaleilla 2014.
**Olavi Louhivuori** (s. 13. heinäkuuta 1981) on suomalainen jazzrumpali ja -säveltäjä. Hän johtaa omaa Oddarrang-yhtyettään ja soittaa useissa muissa yhtyeissä. Hän on julkaissut myös sooloalbumin.

Henkilöhistoria
---------------

Louhivuori kasvoi Jyväskylässä musikaalisessa perheessä. Hänen isänsä on Jyväskylän yliopiston musiikin laitoksen professori Jukka Louhivuori ja äitinsä viulisti ja musiikkipedagogi Sini o.s. Väisänen. Jokainen perheen viidestä lapsesta soittaa jotain instrumenttia. Louhivuori soitti nuorempana viulua, selloa ja pianoa, kunnes yhdeksänvuotiaana siirtyessään musiikkiluokalle vaihtoi instrumentikseen rummut. Hän myös perusti ensimmäisen yhtyeensä luokkatoverinsa Joona Toivasen kanssa.

Louhivuoren siirtyessä yläasteelle hänen musiikkiharrastuksensa jäi taka-alalle, mutta jatkui jälleen hänen päästyään Cygnaeus-lukioon vuonna 1997. Hän soitti Joona Toivanen triossa sekä Jazz Barin jami-illoissa. Vuonna 2002 hän valmistui Suomalaisen konservatorion jazzlinjalta ja muutti Helsinkiin opiskelemaan Sibelius-Akatemian jazzmusiikin osastolle opettajanaan Jukkis Uotila. Vuosina 2005–2006 hän opiskeli säveltämistä opettajanaan Sonny Heinilä. Louhivuorta ovat opettaneet myös muun muassa John Riley ja Marko Timonen.

Omien kokoonpanojensa lisäksi Louhivuori on säveltänyt kaksi teosta Jyväskylä Big Bandille. Hän on esiintynyt ja hänen sävellyksiään on esitetty muun muassa Yhdysvalloissa, Japanissa, Malesiassa, Intiassa, Kreikassa, Ranskassa ja Etelä-Afrikassa sekä opettanut Australiassa, Indonesiassa, Singaporessa ja Irlannissa. Louhivuorelle myönnettiin valtion viisivuotinen taiteilija-apuraha 2021.

Louhivuorella on helmikuussa 2008 syntynyt poika.

Yhtyeet
-------

Louhivuori perusti Oddarrangin syksyllä 2003. Yhtyeeseen kuuluvat myös pasunisti Ilmari Pohjola, sellisti Osmo Ikonen, kitaristi Lasse Sakara sekä basisti Lasse Lindgren. Oddarrangin debyyttialbumi *Music Illustrated* julkaistiin helmikuussa 2006. Se palkittiin saman vuoden Jazz-Emmalla.

30. toukokuuta 2008 Texicalli Records julkaisi Louhivuoren ensimmäisen sooloalbumin *Inhale Exhale*. Albumin ainoat instrumentit ovat Louhivuoren rummut ja muut lyömäsoittimet, ja lisäksi levyllä on käytetty erilaisia hälyääniä ja Louhivuoren omaa ääntä. Albumi äänitettiin huhtikuussa 2007 Kallio-Kuninkalassa. Albumi valittiin Yleisradion Jazzradion kesäkuun levyksi.

Louhivuori soittaa myös yhtyeissä Ilmiliekki Quartet, Alexi Tuomarila trio, Joona Toivanen trio, Olavi trio sekä SUN. Hän on ollut kolme kertaa mukana voittamassa pohjoismaista Nordic Jazz Comets -kilpailua: Joona Toivanen triossa vuonna 2000, Ilmiliekki Quartetissa vuonna 2002 sekä SUNissa vuonna 2006. Lisäksi hän on soittanut muun muassa UMOn, Tomasz Stańkon, Jon Balken, Marilyn Crispellin, Teppo Hauta-ahon, Jukka Perkon, Sakari Kukon sekä M. A. Nummisen kanssa.

Valikoitu diskografia
---------------------

Viitteet: 

### Olavi Louhivuori

* *Inhale Exhale*  (Texicalli Records)

### Oddarrang

* *Music Illustrated*  (Texicalli Records, 2006)
* *Cathedral*  (Texicalli Records, 2012)
* *In Cinema*  (Edition Records, 2013)
* *Agartha*  (Edition Records, 2016)
* *Hypermetros*  (Edition Records, 2019)

### Joona Toivanen trio

* *Numurkah*  (2000)
* *Lumous*  (2002)
* *Frost*  (EMI Blue Note, 2006)

### Ilmiliekki Quartet

* *March of the Alpha Males*  (TUM Records, 2003)
* *Take It With Me*  (TUM Records, 2006)

### Alexi Tuomarila trio

* *Constellation*  (Jazzaway Records, 2006)

### Tomasz Stanko Quintet

* *Dark Eyes*  (ECM, 2009)

### Piirpauke

* *Kalabalik*  (2006)

Lähteet
-------

1. 1 2 3 4 5 6 7  Biografia Olavi Louhivuori. Viitattu 21.7.2009.
2. ↑  Ensikäsityksiä – Kantaesityksiä IV  13.2.2007. Suomijazz.com. Viitattu 21.7.2009. [vanhentunut linkki]
3. ↑  Uutta musiikkia: kolme säveltäjää, kolme solistia & Jyväskylä Big Band  6.3.2009. Suomijazz.com. Viitattu 21.7.2009. [vanhentunut linkki]
4. ↑  Valtion taiteilija-apuraha 311 taiteilijalle  16.7.2021. Helsinki:  Taiteen edistämiskeskus.  Arkistoitu 16.7.2021. Viitattu 17.7.2021.
5. ↑  Kirsikka Otsamo: Emma Salokoski: Syntynyt lähtemään  19.9.2008. Kustannus Oy Aamulehti.  Arkistoitu 24.9.2008. Viitattu 21.7.2009.
6. ↑  Oddarrang Olavi Louhivuori. Viitattu 21.7.2009.
7. ↑  Tervetuloa! Olavi Louhivuori. Viitattu 21.7.2009.
8. 1 2  Uutisia  26.3.2008. Olavi Louhivuori. Viitattu 21.7.2009.
9. ↑  Olavi Louhivuori: Inhale exhale Suomijazz.com.  Arkistoitu 20.11.2008. Viitattu 21.7.2009.
10. ↑  Pohjoismaisen jazzyhtyekilpailun voitto taas Suomeen  1.10.2006. Suomijazz.com.  Arkistoitu 11.10.2010. Viitattu 21.7.2009.
11. ↑  Crispell–Hauta-aho–Louhivuori UMO Jazz Orchestra. Viitattu 21.7.2009.
12. ↑  Petri Silas: Olavi Louhivuori  2005. Suomalaisen musiikin tiedotuskeskus. Viitattu 21.7.2009. (englanniksi)
13. ↑  Suomalaisten jazzlevyjen luettelo Suomijazz.com. Viitattu 21.7.2009.

Aiheesta muualla
----------------

* Olavi Louhivuoren verkkosivut
* Olavi Louhivuori Myspacessa (englanniksi)
* Oddarrang Myspacessa (englanniksi)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Suomi (KANTO)
* Yhdysvallat
* Tšekki

 |
|  |
| Taiteenala | 
* MusicBrainz

 |
|  |
| Muut | 
* IdRef

 |

 |